Narodna skupština
20100429

Dame i gospodo, amandmanom sam predložila da se u članu 16. posle stava 2. doda novi stav 3, koji glasi: ''Poreska uprava je dužna da Centralnom registru dostavi podatke o osnovicama za socijalno osiguranje obveznika samostalnih delatnosti i naplaćenim doprinosima po rešenjima koja dostavlja obvezniku, danom izdavanja rešenja i danom naplate doprinosa''. Obrazloženje Vlade zašto se ovaj amandman ne prihvata je, u najmanju ruku, neobično. Vi kažete: ''Amandman se ne prihvata iz razloga što se predloženim amandmanom ne obuhvataju sve obaveze Poreske uprave vezane za različite kategorije osiguranika''. U članu 16. ste obavezali Poresku upravu da da deo zbirne poreske prijave o obračunatim i naplaćenim doprinosima za obavezno socijalno osiguranje po svim osnovama i da dostavi Centralnom registru istog dana kada je poslodavac, odnosno isplatilac prihoda, dostavi. Pošto je preduzetnik, koga ste izostavili u ovom članu, poslodavac i isplatilac samo za osiguranike koji su zaposleni kod njega ili ih je angažovao po ugovoru, ali ne i za sebe, od koga će Centralni registar dobiti podatke o obavezama za socijalne doprinose i uplate istih, ako ne od Poreske uprave?